b'\n_START_ARTICLE_\nTailando v\xc4\x97liava\n_START_PARAGRAPH_\nTailando v\xc4\x97liava (taj. \xe0\xb8\x98\xe0\xb8\x87\xe0\xb9\x84\xe0\xb8\x95\xe0\xb8\xa3\xe0\xb8\xa3\xe0\xb8\x87\xe0\xb8\x84\xe0\xb9\x8c (tar. Thong Trairong - trispalv\xc4\x97) \xe2\x80\x93 sta\xc4\x8diakamp\xc4\x97, suskirstyta \xc4\xaf penkias horizontalias juostas: raudon\xc4\x85, balt\xc4\x85, m\xc4\x97lyn\xc4\x85, balt\xc4\x85, raudon\xc4\x85. Visos juostos yra vienodo auk\xc5\xa1\xc4\x8dio, tik vidurin\xc4\x97 m\xc4\x97lyna yra dvigubai platesn\xc4\x97.\n_START_SECTION_\nIstorija\n_START_PARAGRAPH_\nSp\xc4\x97jama, kad pirmoji v\xc4\x97liava (tuomet Tailandas vadinosi Siamu) grei\xc4\x8diausiai buvo raudonos spalvos, kuri\xc4\x85 naudojos Siamo karalius Narai (1656-1688 m.). I\xc5\xa1 istorini\xc5\xb3 \xc5\xa1altini\xc5\xb3 \xc5\xbeinoma, jog v\xc4\x97liau raudonoje v\xc4\x97liavoje buvo atsirad\xc4\x99 papildomi elementai: balta \xc4\x8dakra (budistinis ratas), v\xc4\x97liau baltas dramblys ir paskiausiai baltame diske saul\xc4\x97s motyvas._NEWLINE_Oficiali pirmoji \xc5\xa1alies v\xc4\x97liava \xc4\xafteisinta karaliaus Mongkut (Rama IV) 1855 m., kurioje buvo pavaizduotas karali\xc5\xa1kasis simbolis baltas dramblys raudoname fone._NEWLINE_Pana\xc5\xa1i \xc4\xaf dabartin\xc4\x99 v\xc4\x97liav\xc4\x85, tik raudona-balta, buvo \xc4\xafteisinta 1916 m. Pagal legend\xc4\x85, karalius Vajiravudh (Rama VI) pamat\xc4\x97 pakabint\xc4\x85 atvirk\xc5\xa1\xc4\x8diai v\xc4\x97liav\xc4\x85 ir nusprend\xc4\x97 sukurti toki\xc4\x85 v\xc4\x97liav\xc4\x85, kad toks incidentas daugiau nebepasikartot\xc5\xb3. 1917 m. vidurinioji v\xc4\x97liavos raudona spalva pakeista \xc4\xaf m\xc4\x97lyn\xc4\x85 - penktadienio spalv\xc4\x85, dienos kada gim\xc4\x97 karalius Vajiravudh. Pagal kitus \xc5\xa1altinius manoma, kad \xc4\xaf m\xc4\x97lyn\xc4\x85 pakeista kaip solidarumo \xc5\xbeenklas su Antant\xc4\x97s \xc5\xa1alimis, kuri\xc5\xb3 v\xc4\x97liav\xc5\xb3 spalvos sudarytos i\xc5\xa1 raudonos, baltos ir m\xc4\x97lynos._NEWLINE_Dabartin\xc4\x97 v\xc4\x97liava \xc4\xafteisinta 1917 m. rugs\xc4\x97jo 28 d.\n_START_SECTION_\nSimbolika\n_START_PARAGRAPH_\nTrys spalvos (raudona, balta ir m\xc4\x97lyna) simbolizuoja taut\xc4\x85, religij\xc4\x85 ir karali\xc5\xb3 (neoficialus Tailando devizas).\n_START_SECTION_\nSpalvos\n_START_PARAGRAPH_\n\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0 Pantone spalv\xc5\xb3 sistemoje: Raudona \xe2\x80\x93 Pantone 186; RGB spalv\xc5\xb3 sistemoje: Raudona \xe2\x80\x93 206, 17, 28._NEWLINE_\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0 Pantone spalv\xc5\xb3 sistemoje: Balta \xe2\x80\x93 n\xc4\x97ra; RGB spalv\xc5\xb3 sistemoje: Balta \xe2\x80\x93 255, 255, 255._NEWLINE_\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0 Pantone spalv\xc5\xb3 sistemoje: M\xc4\x97lyna \xe2\x80\x93 Pantone 293; RGB spalv\xc5\xb3 sistemoje: M\xc4\x97lyna \xe2\x80\x93 0, 28, 73.'